Na podlagi prvega odstavka 104. člena Zakona o uresničevanju javnega interesa za kulturo (Uradni list RS, št. 77/07, uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg, 3/22 – ZDeb in 105/22 – ZZNŠPP; v nadaljnjem besedilu: ZUJIK) in 6. člena Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) Ministrstvo za kulturo Republike Slovenije objavlja

Javni poziv za kroženje kulturnih projektov v letu 2024 (JCP-KKP-2024)

(v nadaljnjem besedilu: javni poziv)

1. **Naziv in sedež naročnika javnega poziva**

Republika Slovenija, Ministrstvo za kulturo RS, Maistrova ulica 10, Ljubljana (v nadaljnjem besedilu: ministrstvo).

1. Predmet javnega poziva

Predmet javnega poziva je spodbujanje decentraliziranega kroženja kulturnih vsebin in razvoja občinstev, pri čemer se nanj lahko prijavijo javni zavodi, ki so registrirani za izvajanje kulturne dejavnosti.

Sofinancirano bo gostovanje kulturnih projektov na področju glasbenih, intermedijskih, uprizoritvenih in vizualnih umetnosti, arhitekture in oblikovanja ter kulturne dediščine, katerih nastanek je med letom 2020 in 2023 sofinanciralo ministrstvo na podlagi javnega razpisa ali neposrednega poziva in so bili v navedenih letih javno prvič predstavljeni v drugi občini, kot je ta, v kateri se bo izvedlo gostovanje. Sofinancirana bo tudi izvedba spremljajočih dogodkov razvoja občinstva oziroma kulturno-umetnostne vzgoje.

1. **Cilji javnega poziva**

Cilji javnega poziva so izboljšanje dostopa prebivalcev do kakovostne in raznovrstne kulturne oziroma umetniške produkcije; spodbujanje izvajanja projektov razvoja občinstev; kroženje z javnimi sredstvi sofinanciranih vsebin po javni kulturni infrastrukturi; vzdržna produkcija in skladen regionalni kulturni razvoj.

1. **Pomen izrazov**

**Gostovanje** zajema celotni načrtovani obseg aktivnosti, potrebnih za ponovno izvedbo oziroma izvedbe kulturnega projekta, ki se bo izvedel v letu 2024 in je bil javnosti premierno predstavljen med letoma 2020 in 2023 v drugi občini, kot je ta, v kateri se bo izvedlo gostovanje.

**Kulturni projekt** je posamična kulturna dejavnost, ki je po zasnovi, vsebini, izvedbi in obsegu zaključena, javnosti dostopna celota (na primer koncert, razstava, predstava, performans, zvočni sprehod, javna intervencija in podobno). Kulturni projekt je nastal in bil predstavljen javnosti v obdobju 2020-2023 in ga je sofinanciralo ministrstvo na podlagi javnega razpisa ali neposrednega poziva.

**Dogodek razvoja občinstev** je dogodek, v okviru katerega se predstavlja, reflektira ali spodbuja zanimanje za posamezne tematike (na primer posamezni umetniški žanr, ustvarjalno metodo, zgodovino kulturnega fenomena, umetnikovo prakso in podobno) na področju kulture. Lahko se izvede preko delavnice, javnega pogovora, javne intervencije, okrogle mize in podobno, pri čemer mora biti prilagojen ciljni skupini in vsebinsko skladen z gostujočim projektom. Sem sodijo tudi dogodki, ki občinstvo razvijajo skozi različne pristope kulturno-umetnostne vzgoje.

**Prijavljeni projekt** je celoten sklop aktivnosti, ki jih je v vlogi v sofinanciranje prijavil prijavitelj projekta. Vključuje gostovanje in dogodek razvoja občinstev.

**Strokovna komisija** za ta javni poziv je stalna strokovna komisija za področje podpornih programov v kulturi, ki jo je 11. novembra 2022 s sklepom številka 012-54/2022-3340-19 imenovala ministrica za kulturo.

V besedilu javnega poziva uporabljeni in zapisani izrazi v slovnični obliki za moški spol se uporabljajo kot nevtralni za vse spole.

1. **Upravičenost stroškov**

Med upravičene stroške izbranega projekta za sofinanciranje s strani ministrstva sodijo:

* stroški storitev zunanjih izvajalcev;
* projektni materialni stroški;
* posredni stroški projekta.

Upravičeni stroški za sofinanciranje iz sredstev ministrstva so izključno tisti, ki so navedeni v vlogi prijavitelja in so:

* nujni za uspešno izvedbo prijavljenega projekta;
* skladni z načeli dobrega finančnega poslovanja, zlasti glede cenovne primernosti in stroškovne učinkovitosti;
* dejansko nastali;
* prepoznavni, preverljivi in podprti z izvirnimi dokazili;
* skladni s prepovedjo dvojnega financiranja, kar pomeni, da niso ter ne bodo hkrati financirani od drugih sofinancerjev ali ministrstva.

**Stroški storitev zunanjih izvajalcev** so stroški izvedbe projektnih aktivnosti, ki jih izvajajo izvajalci, ki niso zaposleni pri prijavitelju. Sem na primer sodijo stroški odkupa del oziroma gostovanja, varovanja, promocijskih aktivnosti in podobno. Lahko gre na primer za plačila računov samozaposlenih v kulturi, samostojnih podjetnikov, nevladnih organizacij in javnih zavodov, plačilo honorarnih sodelavcev po avtorski pogodbi ter plačilo preko študentskega servisa.

**Projektni materialni stroški** so stroški materiala in storitev, nastali z izvedbo prijavljenega projekta (vključujejo tudi stroške najemov tehnične in programske opreme, ki so nujni za izvedbo prijavljenega projekta, stroške poti zaposlenih, prostovoljcev, zakupe medijskega prostora, tisk gradiv itn.).

**Posredni stroški projekta** so stroški delovanja izbranega prijavitelja, ki se jih ne da vezati le na izvedbo prijavljenega projekta, podprtega v okviru tega javnega poziva. Posredni stroški projekta so določeni kot pavšal v višini do 10% vrednosti z odločbo in pogodbo dodeljenih sredstev sofinanciranja in zanje ob poročanju ni treba priložiti dokazil.

**Davek na dodano vrednost:**

- če je upravičenec identificiran za namene DDV in ima pravico do odbitka celotnega DDV, se DDV ne sme vključiti med upravičene stroške in izdatke. To pomeni da je DDV neupravičen strošek in ga mora upravičenec financirati iz lastnih virov.

- če je upravičenec identificiran za namene DDV in nima pravico do odbitka celotnega DDV, se DDV lahko vključi med upravičene stroške in izdatke. To pomeni da je DDV v celoti upravičen strošek.

- če je upravičenec identificiran za namene DDV in ima pravico le do delnega odbitka celotnega DDV, se DDV lahko vključi med upravičene stroške in izdatke le v višini neodbitnega deleža. To pomeni da je DDV delno upravičen strošek.

1. **Pogoji za sodelovanje na javnem pozivu**

Na javni poziv se lahko prijavi le prijavitelj (upravičene osebe), ki izpolnjuje naslednje splošne pogoje:

1. Je javni zavod s sedežem v Republiki Sloveniji, ki je registriran za izvajanje kulturne dejavnosti. (Obvezna priloga: prijavitelj priloži veljavni ustanovitveni oziroma temeljni akt in v njem jasno označi izpolnjevanje pogoja.)
2. Prijavitelj izkaže namero gostujočega avtorja ali producenta kulturnega projekta, da sodeluje pri prijavljenem gostovanju. (Prijavitelj pogoj izkaže z izpolnjenim Obrazcem št. 1: Izjava posameznika ali organizacije o nameri sodelovanja pri gostovanju, ki ga podpiše avtor kulturnega projekta ali odgovorna oseba producenta.)
3. Nastanek kulturnih projektov, ki so prijavljeni za gostovanje, je v letu 2020, 2021, 2022 ali 2023 sofinanciralo ministrstvo na podlagi javnega razpisa ali neposrednega poziva. (Prijavitelj pogoj izkaže z izpolnjenim Obrazcem št. 1: Izjava posameznika ali organizacije o nameri sodelovanja pri gostovanju, pri čemer so v obrazcu navedeni ime in priimek ali naziv upravičenca, ki je izvedel kulturni projekt, številka pogodbe o sofinanciranju ali odločbe, če gre za javni zavod, ter ime in priimek skrbnika pogodbe na ministrstvu.)
4. Kulturni projekti, ki so prijavljeni za gostovanje, so bili v letih 2020 – 2023 javno prvič predstavljeni v drugi občini kot je ta, v kateri se bo izvedlo gostovanje. (Prijavitelj pogoj izkaže z izpolnjenim Obrazcem št. 1: Izjava posameznika ali organizacije o nameri sodelovanja pri gostovanju, v katerem navede tudi dokazila o prvi izvedbi, npr. naslov spletne strani ali ime priloge, ki je priložena vlogi.)
5. Prijavitelj ne glede na celotno vrednost celotnega prijavljenega projekta, ki je lahko tudi večja in lahko vključuje vložek koproducentov, za izvedbo v okviru tega javnega poziva ne prosi za več kot 2.700,00 EUR. (Podlaga za ugotovitev izpolnjevanja pogoja je vloga prijavitelja.)
6. Gostovanja, prijavljena na ta javni poziv, niso bila sprejeta v sofinanciranje iz javnih sredstev. (Prijavitelj pogoj izkaže s podpisano izjavo v predpisanem obrazcu, podlaga za ugotovitev je tudi arhivirana dokumentacija ministrstva.)
7. Prijavitelj se na ta javni poziv prijavlja z največ dvema vlogama. V vsaki posamezni vlogi prosi za sofinanciranje enega gostovanja, kakor je to opredeljeno v 4. točki besedila tega javnega poziva. Prijavitelj v vsaki posamezni vlogi prijavlja tudi vsaj en dogodek razvoja občinstva, kakor je ta opredeljen v 4. točki besedila tega javnega poziva. (Prijavitelj pogoj izkaže s podpisano izjavo v predpisanem obrazcu, podlaga za ugotovitev je tudi preverba vodje javnega poziva in presoja strokovne komisije.)
8. Prijavitelj, ki se prijavlja z dvema vlogama, v njima prijavlja gostovanja, ki primarno sodijo na različna področja kulture, pri čemer so primarna področja, kamor sodi posamezen gostujoči kulturni projekt, lahko 1. arhitektura in oblikovanje; 2. glasbene umetnosti; 3. intermedijske umetnosti; 4. kulturna dediščina; 5. uprizoritvene umetnosti; 6. vizualne umetnosti. (Prijavitelj pogoj izkaže s podpisano izjavo v predpisanem obrazcu.)
9. Prijavitelj prijavlja gostovanja kulturnih projektov in dogodkov razvoj občinstva, ki bodo v celoti izvedeni v letu 2024, vendar s pričetkom najprej od dneva objave tega javnega poziva naprej. Projekti bodo dostopni javnosti in se bodo v celoti izvedli v Sloveniji ali zamejstvu. (Prijavitelj pogoj izkaže s podpisano izjavo v predpisanem obrazcu.)
10. Če je bil prijavitelj pogodbena stranka ministrstva v letih 2022 ali 2023, je izpolnjeval vse pogodbene obveznosti do ministrstva. (Podlaga za ugotovitev izpolnjevanja pogodbenih obveznosti je arhivirana dokumentacija ministrstva za leti 2022 in 2023.)
11. Prijavitelj v prijavi ne zaproša za financiranje stroškov, za katere mu je ministrstvo, Slovenski filmski center, Javna agencija za knjigo Republike Slovenije, Javni sklad Republike Slovenije za kulturne dejavnosti ali drug državni organ ali lokalna skupnost že dodelila sredstva, ter ne zaproša za financiranje stroškov, ki jih bodo poravnali so-organizatorji ali koproducenti gostovanj v Sloveniji ali druge organizacije in posamezniki, povezani z izvedbo prijavljenega projekta - prepoved dvojnega financiranja. (Prijavitelj pogoj izkaže s podpisano izjavo v predpisanem obrazcu.)

1. Prijavitelj na dan začetka odpiranja njegove vloge posluje brez blokiranega tekočega računa. (Podlaga za ugotovitev so javno dostopni razvidi AJPES.)
2. **Ugotavljanje izpolnjevanja pogojev javnega poziva**

Izpolnjevanje splošnih pogojev ugotavlja uradna oseba na podlagi vloge prijavitelja in obveznih dokazil. Vloge, prispele na javni poziv, se odpira po vrstnem redu prispetja podpisanih vlog.

V primeru formalno nepopolne vloge bo prijavitelj pisno pozvan k dopolnitvi vloge. Prijavitelj mora vlogo dopolniti v petih dneh po prejemu poziva za dopolnitev, sicer se bo štela kot nepopolna. V pozivu k dopolnitvi bo stranka opozorjena, da se vrstni red obravnave določi, ko je vloga popolna. Vloge, ki ne bodo pravočasne, popolne ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

Tudi po že izdani dokončni odločbi o izboru projekta lahko, če prijavitelj ni izpolnjeval splošnih pogojev, ministrstvo spremeni odločitev in z izvajalcem projekta ne sklene pogodbe. Prav tako lahko v primeru naknadne ugotovitve o neizpolnjevanju splošnih pogojev ali pogodbenih obveznosti razveže že sklenjeno pogodbo, v primeru že izplačanih sredstev pa zahteva njihovo povračilo.

Če se prijavitelj na ta javni poziv prijavi z več kot dvema različnima vlogama, se vse njegove vloge zavržejo zaradi neizpolnjevanja splošnih pogojev (kot neupravičene osebe). Če se prijavitelj na ta javni poziv prijavi z dvema različnima vlogama in sta ena ali obe zavrnjeni ali zavrženi, se lahko po prejemu odločbe o zavrnitvi ali sklepa o zavržbi prijavitelj prijavi ponovno, tudi če to pomeni, da se je na javni poziv prijavil z več kot dvema različnima vlogama (pri čemer ima lahko v vsakem posameznem trenutku vloženi največ dve različni vlogi).

Izbrani prijavitelj mora skozi celotno obdobje trajanja javnega poziva izpolnjevati splošne pogoje javnega poziva. Če ministrstvo naknadno zahteva originalna potrdila o izpolnjevanju splošnih pogojev po posameznih točkah, jih je prijavitelj dolžan dostaviti v zahtevanem času.

1. Merila javnega poziva

|  |  |
| --- | --- |
| **Merilo:** | **Možne dodeljene točke** |
| **Kakovostna zasnova izvedbe prijavljenega projekta, in sicer:**   * Prijavljeni projekt ima ustrezno opredeljene aktivnosti, iz katerih je razviden načrtovan način njegove izvedbe, vključno z opredelitvijo ciljne skupine in načina njenega doseganja: Gostovanje in dogodek razvoja občinstva sta povezana v smiselno celoto. Prijavitelj je v vlogi navedel prizorišče za izvedbo dogodkov, ki je primerno za njihovo kakovostno izvedbo, v ta namen ima na razpolago tudi potrebno tehnično opremo. | **0** (vloga ne zadosti merilu)  **1** (vloga zadosti merilu) |
| **Ustreznost finančne konstrukcije in uravnoteženost stroškov, predvsem glede na:**   * sorazmernost predvidene višine posameznih stroškov z obsegom, vsebino in učinki prijavljenega projekta; * učinkovito in ekonomično rabo virov; * podrobno opredeljene stroške (kar vključuje tudi navedbo izvajalcev v stroškovniku in opredelitev njihove vloge in obsega dela); * prihodki projekta ne presegajo odhodkov projekta; * navedena morajo biti tudi plačila izvajalcem, podpornemu osebju in avtorjem umetniških del, pri čemer morajo biti ta plačila sorazmerna z obsegom, vsebino in učinki prijavljenega projekta. | **0** (vloga ne zadosti merilu)  **0,5** (vloga zadosti merilu, a je po presoji strokovne komisije višina navedenih stroškov nesorazmerna)  **1** (vloga zadosti merilu) |
| **Projekt poleg gostovanja vključuje vsaj en dogodek razvoja občinstev, ki je povezan z navedenim projektom, pri čemer:**   * + mora biti način promocije prilagojen ciljnim skupinam;   + dogodek razvoja občinstva mora biti opisan na način, da je razvidno, da gre za kakovostne in domišljene vsebine;   + dogodek razvoja občinstev izvajajo referenčni posamezniki. | **0** (vloga ne zadosti merilu)  **1** (vloga zadosti merilu) |
| **NAJVEČJE MOŽNO ŠTEVILO DODELJENIH TOČK:** | **3** |

1. Uporaba meril in določitev višine sofinanciranja

Vloge za posamezno področje bo po vrstnem redu njihovega prispetja (glede na čas prispetja popolne vloge oziroma njene podpisane spremembe ali dopolnitve, pri čemer se za elektronsko podpisane vloge uporablja čas prispetja v spletno aplikacijo eJR, za lastnoročno podpisane vloge pa čas prispetja na vložišče Ministrstva za kulturo) ocenjevala strokovna komisija. Strokovna komisija lahko do porabe sredstev predlaga v financiranje zgolj tiste projekte, ki so prejeli vsaj 2.5 točke.

Višina sredstev za projekte, sprejete v sofinanciranje, se določi tako, da se zaprošena vrednost sofinanciranja pomnoži s količnikom, ki pripada posameznemu projektu glede na prejete točke. Če prijavljeni projekt prejme 2.5 točke ji je dodeljen količnik 0.7. Če prejme 3 točke ji je dodeljen količnik 1. Prijavitelj, ki mu bo dodeljen količnik 1, bo sofinanciran v višini 100% zaprošene vrednosti; prijavitelj, ki mu bo dodeljen količnik 0,7, bo sofinanciran v višini 70% odstotkov zaprošene vrednosti.

V primeru, da za prijavljeni projekt, ki bo obravnavan zadnji pred porabo sredstev in bo prejel vsaj 2.5 točke, ne bo več na razpolago sredstev v višini, ki jih je prijavitelj zaprosil v vlogi, bo sofinanciranje mogoče le v višini preostanka sredstev, pri čemer se mora prijavitelj strinjati, da bo prijavljeni projekt izvedel v obsegu in kakovosti, ki sta navedena v vlogi. V primeru njegovega nestrinjanja bo ministrstvo obravnavalo naslednjo prispelo vlogo, pri čemer bo v primeru nestrinjanja naslednjega izbranega prijavitelja zaključilo javni poziv z razlogom porabe razpoložljivih sredstev.

Z izbranim prijaviteljem bo na podlagi odločbe sklenjena pogodba za obdobje iz javnega poziva, ki jo bo prijavitelj prejel v podpis skupaj z odločbo o izboru.

Podpis pogodbe bo možen le z digitalnim podpisom. V kolikor prijavitelj še nima urejene možnosti digitalnega podpisa si ga mora zagotoviti najkasneje v roku 15 dni od prejema odločbe o izboru.

1. **Razpoložljiva sredstva in višina sofinanciranja**

Predvidena višina razpoložljivih sredstev, namenjenih za predmet tega javnega poziva, je 150.000,00 EUR. Sredstva so zagotovljena iz proračuna ministrstva in bodo izplačana prek proračunske postavke: 221672 – Vsebinske mreže in podporni programi ter projekti, pri čemer velja:

* na posameznem področju, ki ga bo prijavitelj navedel kot primarno področje projekta (1. arhitektura in oblikovanje; 2. glasbene umetnosti; 3. intermedijske umetnosti; 4. kulturna dediščina; 5. uprizoritvene umetnosti; 6. vizualne umetnosti), bo financiranih največ 15 projektov.

Višina sredstev je vezana na proračunske zmogljivosti ministrstva , to pomeni, da se lahko višina sredstev, če pride do sprememb v državnem proračunu ali finančnem načrtu ministrstva, spremeni.

Če se v času izvedbe postopka tega javnega poziva obseg sredstev, ki je v državnem proračunu namenjen za kulturo, zmanjša toliko, da ne zagotavlja izpolnitve ciljev tega javnega poziva, lahko ministrstvo postopek ustavi oziroma po že zaključenem izboru projektov zniža obseg financiranja v skladu s spremembami proračuna oziroma spremeni ali prekine že sklenjeno pogodbo o financiranju projekta.

1. **Obdobje za porabo dodeljenih sredstev**

Dodeljena proračunska sredstva se bodo izplačevala na podlagi izstavljenega eračuna preko portala UJPnet. Eračun mora vsebovati vse obvezne priloge in obračunske listine in biti oddan najkasneje 2. 12. 2024, pri čemer morajo vsi stroški, podani v kritje ministrstva, nastati do najkasneje 1. 12. 2024.

Dodeljena proračunska sredstva za izbrane projekte morajo biti porabljena v letu 2024 v plačilnih rokih, kakor jih določa zakon, ki ureja izvrševanje proračunov v Republiki Sloveniji.

1. **Dokumentacija javnega poziva**

Dokumentacija javnega poziva obsega:

* besedilo javnega poziva;
* prijavni obrazec v spletni aplikaciji eJR na naslovu: <http://ejr.ekultura.gov.si/ejr-web>.

Zainteresirani se lahko seznanijo z dokumentacijo javnega poziva oziroma vpogledajo vanjo v glavni pisarni Ministrstva za kulturo Republike Slovenije na naslovu: Maistrova 10, Ljubljana, ali na spletnih straneh ministrstva: <https://www.gov.si/drzavni-organi/ministrstva/ministrstvo-za-kulturo/javne-objave/>, kjer najdejo tudi vse druge podatke, povezane z izvedbo javnega poziva.

1. **Rok za oddajo vlog na javni poziv in oddaja vlog:**

Javni poziv se začne 2. 9. 2024 ob 10.00 in se zaključi s porabo razpoložljivih sredstev, a ne kasneje kot 31. 10. 2024

Vloga mora biti izpolnjena in oddana v elektronski obliki na spletnem obrazcu v spletni aplikaciji eJR na naslovu: <https://ejr.ekultura.gov.si/ejr-web/>, z vsemi dokazili in prilogami, skladno z zahtevami javnega poziva in v slovenskem jeziku (izjema je možna le za naslove del in druge podobne primere).

Dopolnjevanje in spreminjanje vlog sta možna do dne, ko vlogo v presojo sprejme strokovna komisija, in sicer z uporabo primerne funkcije v aplikaciji eJR, pri čemer se bo strokovna komisija predvidoma prvič sestala dva tedna po objavi javnega poziva, nato pa predvidoma enkrat tedensko do porabe sredstev.

**13.1. Oddaja elektronsko podpisane vloge**

Prijavitelj vlogo na javni poziv odda na prijavnem obrazcu v spletni aplikaciji eJR in jo elektronsko podpiše s kvalificiranim digitalnim potrdilom ali mobilno identiteto smsPASS. V tem primeru vloge ne tiskajte in ne pošiljajte po navadni pošti.

Elektronsko podpisana vloga se šteje za pravočasno, če je izpolnjena, elektronsko podpisana in oddana na prijavnem obrazcu v spletni aplikaciji eJR pred potekom roka in je sprejeta v obravnavo strokovne komisije pred porabo sredstev.

**13.2. Oddaja lastnoročno podpisane vloge**

Če prijavitelj nima možnosti elektronskega podpisovanja, se vloga na javni poziv kljub temu odda na prijavnem obrazcu v spletni aplikaciji eJR, nato pa natisne in lastnoročno podpiše. Obe obliki vloge, elektronska brez digitalnega podpisa in tiskana, morata biti vsebinsko popolnoma enaki. Ob morebitnih razlikah se upošteva elektronska različica.

Natisnjena in lastnoročno podpisana vloga mora biti poslana priporočeno po pošti na naslov **Ministrstvo za kulturo RS, Maistrova 10, 1000 Ljubljana**, oziroma neposredno izročena ministrstvu na navedenem naslovu v času uradnih ur vložišča ministrstva. Na ovojnico obvezno nalepite A4-dokument »Ovojnica«, ki je priloga tega javnega poziva in vsebuje vse potrebne podatke.

Vse obvezne priloge, določene v besedilu javnega poziva, priložite le v spletnem obrazcu in jih ne pošiljate fizično.

Lastnoročno podpisana vloga se šteje za pravočasno, če prispe na vložišče Ministrstva za kulturo pred potekom roka in je sprejeta v obravnavo strokovne komisije pred porabo sredstev.

1. **Izločitev vlog**

Za prepozno se šteje vloga, ki je bila v spletni aplikaciji eJR oddana po 31. 10. 2024, če gre za elektronsko podpisano vlogo, ali če je po navedenem datumu prispela v vložišče Ministrstva za kulturo, če gre za lastnoročno podpisano vlogo. Za prepozno se šteje tudi vloga, ki je prispela po zadnji vlogi, ki je bila pred porabo sredstev sprejeta v sofinanciranje.

Vloge, ki ne bodo vsebovale vseh obveznih in v celoti izpolnjenih sestavin, ki jih v okviru javnega poziva določa spletna aplikacija in ki jih prijavitelji ne bodo v celoti dopolnili niti v petih dneh od prejema poziva k dopolnitvi, se bodo štele za nepopolne.

Prijavitelj, katerega vloga ne bo izpolnjevala pogojev za sodelovanje na javnem pozivu, določenih v besedilu tega javnega poziva, se bo štel za neupravičeno osebo.

Ministrstvo bo na podlagi četrtega odstavka 111. člena ZUJIK s sklepom zavrglo:

* vlogo, prejeto po 31. 10. 2024 ali po porabi sredstev, kot to določa 14. točka besedila tega javnega poziva;
* nepopolno in prepozno dopolnjeno vlogo;
* vlogo, ki jo bo oddala neupravičena oseba.

1. **Pristojni uslužbenec za posredovanje informacij in pojasnil**

Pristojni uslužbenec za dajanje informacij in pojasnil v zvezi z dokumentacijo in potekom javnega poziva je Anže Zorman, podsekretar v Direktoratu za razvoj kulturnih politik. Dodatne informacije o javnem razpisu lahko zainteresirani prijavitelji dobijo izključno po elektronski pošti na naslovu: anze.zorman@gov.si s pripisom: »Javni poziv za kroženje kulturnih projektov«. Odgovori na pogosto zastavljena vprašanja v zvezi z javnim pozivom bodo objavljeni na spletni strani javnega poziva.

1. **Obveščanje o izboru in poteku postopka**

Ministrica za kulturo na podlagi predloga strokovne komisije o vsaki ustrezni vlogi, prispeli na javni poziv, izda posamično odločbo, s katero odloči o odobritvi ali zavrnitvi vloge. Odločba o odobritvi je podlaga za sklenitev pogodbe. V primeru, da ne pride do sklenitve pogodbe ali da pride do odstopa od pogodbe, se lahko sprejme v sofinanciranje popolno vlogo naslednjega upravičenega prijavitelja, ki zaradi porabe sredstev ni bila sprejeta v sofinanciranje.

Vročanje dokumentov se na tem javnem pozivu izvaja izključno preko elektronskega naslova za vročanje dokumentov v elektronski obliki, in sicer bodisi preko varnega elektronskega predala ali navadnega elektronskega predala s seznanitvijo in s potrditvijo prevzema.

Dr. Asta Vrečko

ministrica